केरल के कोझिकोड में जन्मीं अंजिना राजगोपाल के पिता पीके राजगोपाल एक खदान कंपनी में मैनेजर थे। चार भाई और तीन बहनों में तीसरे नंबर की अंजिना केवल 10वीं तक ही शिक्षा प्राप्त कर सकीं। पहले मां और फिर भाई की मौत ने उन्हें बुरी तरह तोड़ कर रखा दिया। इसके बाद वह पिता के साथ दिल्ली आकर मौसी के यहां रहने लगीं। पुराने दिनों को याद कर अंजिना बताती हैं, 1988 की बात है जब बहादुर शाह जफर मार्ग स्थित प्यारे लाल भवन के पास कुछ युवक एक बच्चे को पीट रहे थे। भीड़ से छुड़ाकर मैं उस बच्चे को अपने साथ घर ले आईं और उसका नाम रजत रखा। यह सबसे पहला बच्चा था, जिसे मैंने अपने किराए के मकान में रखा। इसके बाद मैंने इसकी जानकारी पुलिस को भी दी।